Beloning uitgeloof ná besonderse springbokram verdwynDie uitsonderlike springbokram, genaamd Oom Dyk. (Foto: Theron Aviation/Facebook) Die soektog na een van Suid-Afrika se grootste springbokramme is verskerp nadat hy meer as ŉ maand gelede spoorloos uit sy kamp op die plaas Wildfontein in die Noupoort-omgewing verdwyn het. ŉ Beloning van R30 000 is boonop uitgeloof aan enigiemand wat inligting het oor waar dié uitsonderlike springbokram, genaamd Oom Dyk, hom bevind. Oom Dyk word beskou as een van die grootste springbokke landwyd met ŉ horinglengte van sowat 20¼ duim. Dié grootte springbok se waarde is glo gelykstaande aan dié van ŉ buffelbul wat 65 duim haal of ŉ koedoebul wat 75 duim haal. “Hy is alles wat jy in ŉ springbokram wil hê, goed gevormde horings en ŉ stewige lyf – hy is perfek,” sê Dykie de Villiers, eienaar van Oom Dyk. “Ek glo hy lewe en my grootste hoop is dat ek hom lewend kan terugkry. Ek hoop dat waar ook al hy loop, hy nie net sommer geskiet word nie.” Die vyfjarige ram het meer as ŉ maand gelede verdwyn, maar De Villiers het eers sowat twee weke gelede van die verdwyning te hore gekom. Hy was aanvanklike oortuig daarvan dat die ram elders in die 100 ha‑kamp ronddwaal, aangesien hy nooit rêrig ŉ “stoute springbok” was en oor drade gespring het nie. “Die kamp het kort grasveld; so as hy gevrek het sou die kraaie dit vir ons uitgewys het. Ons het al die kampe langsaan deursoek, maar ek is oortuig daarvan dat hy nie uit sy eie na ŉ ander kamp sou gaan nie – hy het van kleins af nooit aan die drade gekarring of oorgespring nie,” sê De Villiers. Hoewel geen karkasse in die kamp gevind is nie en ander tekens van hom opgedroog het, het dié desperate boer nou sy plaasbestuurder aangesê om mense te kry om in rye van 2,5 m langs mekaar op sy plaas te loop en soek na Oom Dyk. Elke ertvarkkamp word ook gefynkam vir enige spoor van hom en ŉ helikopter is al ingespan om van die lug af na Oom Dyk te soek. “Ons het al van hoek tot kant gesoek; so al wat ek kan dink, is dat hy nie meer op my plaas is nie,” sê hy. Oom Dyk is glo baie geld werd en De Villiers is al reusebedrae aangebied om hom te jag. “Dit gaan nie vir my oor die geld nie. Dit is sy genetika was so kosbaar is. Hy lyk soos die egte springbokke wat ek gedurende my kinderjare gesien het. Dit gaan daaroor om nageslagte van hom agter te laat sodat ek iets beter kan los as wat ek dit gekry het.” Die kosbare ram is na De Villiers se oom, Dyk de Villiers, vernoem wat jare lank saam met sy seun Jim en De Villiers, bokke gevang en geteel het. Hoewel Dyk in sy laaste jare vreeslik siek was, was hy passievol oor sy springbokke en was gereeld teenwoordig wanneer die springbokke gevang word. Hy is op 29 September verlede jaar oorlede. “Dit is jare se spanwerk en passie wat [in hierdie bok] gesit is. Dit was ŉ droom en ŉ doelwit wat met harde werk ŉ werklikheid geword het. Daarom is hy nie net ŉ bok nie,” het een van De Villiers se vriende by Theron Aviation op Facebook geskryf. ŉ Veediefstalsaak is intussen by die polisie aanhangig gemaak, maar De Villiers meen daar is nie veel wat die polisie nou daaraan kan doen nie. “Ons is maar eintlik die mense wat ernstig na hom soek. Daar sal eers vordering in die saak gemaak word wanneer iemand na vore kom.” Hoewel Oom Dyk skynbaar op oneerlike wyse van die aardbol verdwyn het, is daar niemand wat De Villiers tans van diefstal verdink nie. Hy hoop wel dat iemand vir hom kan sê wat met die ram gebeur het. “Almal maak soms foute, maar ons wil net weet wat van hom geword het. Ons het daardie berusting nodig.” Oom Dyk is as die perfekte springbokram beskryf. (Foto: Verskaf)